ΕΡΤ Ψηφιακή

Ιστορικό

Η μετάβαση στην επίγεια ψηφιακή τηλεόραση μέχρι το τέλος του 2012 ήταν υποχρέωση της Ελλάδας με βάση την οδηγία της Ευρωπαϊκής Επιτροπής. Η ΕΡΤ αποφάσισε να δημιουργήσει το δικό της πάροχο υπηρεσιών ψηφιακού σήματος με την ονομασία ΕΡΤ Ψηφιακή. Επέλεξε την τεχνολογία DVB-T/MPEG-2. Ο σχεδιασμός ήταν, ξεκινώντας από την Αττική, η κάλυψη να επεκτεινόταν σταδιακά ώστε να καλύψει το σύνολο του ελλαδικού χώρου.
Η στρατηγική ήταν αμφιλεγόμενη μιας και για τη χρηματοδότηση της ΕΡΤ Ψηφιακή αυξήθηκε το ανταποδοτικό τέλος, επομένως σημαντικό τμήμα του πληθυσμού θα πλήρωνε για μια υπηρεσία που δεν θα μπορούσε να λάβει. Παράλληλα η ΕΡΤ επέλεξε σε πρώτο στάδιο, αντί για τη μετάδοση των υπαρχόντων καναλιών της σε ψηφιακό σήμα, να δημιουργήσει μια σειρά από νέα εξειδικευμένα θεματικά κανάλια για την ψηφιακή της πλατφόρμα.
Οι πρώτες πειραματικές εκπομπές του Σπορ+ ξεκίνησαν στις 10 Φεβρουαρίου του 2006 και την άνοιξη της ίδιας χρονιάς άρχισε η κανονική μετάδοση του μαζί με των Πρίσμα+, Σινέ+ και του δορυφορικού προγράμματος του ΡΙΚ. Η πρώτη φάση της επέκτασης του δικτύου στην περιοχή της Κεντρικής Μακεδονίας και του Βόλου ολοκληρώθηκε λίγο μετά. Όμως με κυβερνητικές αποφάσεις καθυστέρησε η επέκταση του προγράμματος της ΕΡΤ Ψηφιακή στην υπόλοιπη χώρα, καθώς και η ψηφιακή μετάδοση των αναλογικών καναλιών της ΕΡΤ μέσω του δικτύου του ΟΤΕ. Τελικά τα τελευταία μετέβησαν στο μπουκέτο της ΕΡΤ Ψηφιακή τον Σεπτέμβριο του 2010.
Ένα επιπλέον πρόβλημα για την ΕΡΤ Ψηφιακή προέκυψε όταν η Digea, ο πάροχος δικτύου που είχαν συστήσει τα μεγαλύτερα ιδιωτικά τηλεοπτικά κανάλια, υιοθέτησε το πρότυπο DVB-T/MPEG-4 το οποίο ήταν ασύμβατο με αυτό της πρώτης, με αποτέλεσμα πολλοί τηλεθεατές να υποχρεωθούν να αγοράσουν νέους αποκωδικοποιητές ενώ κάποιες συσκευές δεν μπορούσαν να αποκωδικοποιήσουν το σήμα της ΕΡΤ Ψηφιακή. Τελικά η ΕΡΤ οδηγήθηκε στην υιοθέτηση αυτού του προτύπου το 2010, στα τρία τότε κύρια κανάλια της (ΕΤ1, ΝΕΤ και ΕΤ3).
Τα θεματικά κανάλια της ΕΡΤ Ψηφιακή, εν μέρει λόγω της περιορισμένης διείσδυσης των αποκωδικοποιητών με DVB-T/MPEG-2 δεν κατάφεραν ποτέ να κερδίσουν μεγάλα μερίδια τηλεθέασης. Έκλεισαν οριστικά τον Μάρτιο του 2012 και στο δίκτυό της έμειναν μόνο τα δορυφορικά κανάλια και τα κανάλια της ΕΡΤ μέχρι το κλείσιμό της τον Ιούνιο του 2013. Η υποδομή της χρησιμοποιήθηκε για τη μετάδοση των προγραμμάτων της Νέας Ελληνικής Ραδιοφωνίας, Ίντερνετ και Τηλεόρασης (ΝΕΡΙΤ) η οποία λειτούργησε μέχρι τις 11 Ιουνίου 2015, όταν η ΕΡΤ επαναλειτούργησε.
Από τις 2 Φεβρουαρίου του 2019, το τέως δίκτυο της ΕΡΤ Ψηφιακή, επεκτάθηκε, και λειτουργεί επισήμως σε όλη την χώρα, από 156 κέντρα εκπομπής. Τον Μάιο του 2019, η ΕΡΤ, άλλαξε το πρότυπο μετάδοσης, και στα δορυφορικά κανάλια, και υιοθέτησε το πρότυπο DVB-T/MPEG-4, με αποτέλεσμα να καταργήσει οριστικά το DVB-T/MPEG-2, το οποίο στις σημερινές εποχές, είναι αρκετά παλιάς τεχνολογίας.

Υπόλοιπα κανάλια

Στο ξεκίνημα της ΕΡΤ Ψηφιακή είχε μεταδοθεί και το προσωρινό Eurovision Channel, το οποίο εξέπεμπε εξάωρο πρόγραμμα σχετικό με τον διαγωνισμό τραγουδιού της Eurovision και συνεργαζόταν με το MAD TV. Από το δίκτυό της, αναμεταδίδονταν επίσης το ΡΙΚ Sat, το BBC World News και το αγγλόφωνο ειδησεογραφικό πρόγραμμα της Deutsche Welle. Τον Σεπτέμβριο του 2010 προστέθηκαν οι ψηφιακές εκδόσεις των ΕΤ1, ΝΕΤ και ΕΤ3 και του καναλιού της Βουλής. Τον Απρίλιο του 2011 ξεκίνησε μέσω της ΕΡΤ Ψηφιακή εκπομπές και η ΕΡΤ HD, το πρώτο ελληνικό κανάλι ελεύθερης επίγειας λήψης με σήμα υψηλής ευκρίνειας.

Ραδιόφωνο

Το δίκτυο της ΕΡΤ Ψηφιακή αναμετέδιδε και τα πέντε ραδιόφωνα της ΕΡΑ: Πρώτο Πρόγραμμα, Δεύτερο Πρόγραμμα, Τρίτο Πρόγραμμα, ΕΡΑ Σπορ και Kosmos 93.6.

Εκπομπή

Η ΕΡΤ Ψηφιακή μεταδιδόταν επίγεια μέσα από το δικό της ψηφιακό πλέγμα στην Αττική, στη Θράκη, στην Κεντρική Μακεδονία και τον Βόλο, καλύπτοντας περίπου το 65% του ελληνικού πληθυσμού. Στην υπόλοιπη χώρα ήταν διαθέσιμη μόνο δορυφορικά και αργότερα μέσω των συνδρομητικών υπηρεσιών του ΟΤΕ (Conn-x TV). Για την λήψη των προγραμμάτων της ήταν απαραίτητη η χρήση ψηφιακού αποκωδικοποιητή.